Venerabilis vir Waldelenus Abbas de Monasterio S. Petri Fontis-Besuæ, quod suus genitor Amalgarius ejusque matrona Aquilina quondam suo opere visi fuerunt ædificasse, Clementiæ regni nostri subgessit eo quod ipsum monasterium a malis hominibus fuisset vastatum, et instrumenta cartarum una cum reliquis rebus quam plurimis exinde fuissent deportate. Ob hoc petiit a nobis, ut illuster vir Gengulfus omnes causas ipsius monasterii ad prosequendum et redintegrandum deberet recipere. Cui nos hoc beneficium præstitisse cognoscite. Quapropter per præsens hoc Præceptum jubemus, ut memoratas omnes causas ipsius Monasterii ex nostro permissu licentiam habeat prosequi, et unumquodque, ut justum est, restituat. Sic tantum quamdiu eorum pariter fuerit voluntas. § Data XV Kalend. Septemb. anno X regni Domini Clotharii Regis. § His igitur authoritatibus Regiis, et Principum adjutoriis fultus prædictus Waldalenus Abbas, res ad ipsum Monasterium pertinentes legitime et quiete tenuit, et monasticum ordinem cum suis Monachis, sicut multis indiciis clarum est, regulariter et devote custodivit. Cujus exemplo multi ad Monasticam religionem se contulerunt, sua secundum Domni præceptum, quædam pauperibus, quædam eidem loco sancto conferentes: quorum donationes ad huc retinemus, cum instrumentis kartarum. § Clotharius igitur Rex, postquam aliquot annis tenuit regnum, inmatura præventus morte, reliquit illud sine herede. Cujus obitum dolentes Francorum Principes, germanum ejus Childericum Regem Austrasiorum, quem audierant sapienter et provide regnum disponere, in omni sublimant Francorum regno. Adeptus vero principatum, quidquid adversus leges Regum priorum ac majorum Principum, quorum vita quondam laudabilis extiterat, ineptum atque contrarium repperit, ad pristinum statum prudentissime revocavit. § Childericus ergo Rex paucis annis, quibus regnum Francorum obtinuit, æquo moderamine justisque legibus disponens ipsum regnum, defunctus est. Et germanus ejus Theodericus in regno, fratris loco sublimatus, quod tenuit annis XVI. In diebus ejus sanctus Leodegarius est interfectus ab Ebroino Majore-domus et sanctus Lambertus Tungrorum Episcopus a Dodone Comite. Hii uno tempore innocenter occisi, coronam martyrii sunt adepti. Iste Theodericus Rex munificentiam largitatis suæ huic loco inpendere dignatus est, cujus exemplar Præcepti necessarium subicere judicamus.